PREDKLADACIA SPRÁVA

Správa o lesnom hospodárstve v SR 2004 (Zelená správa) sa predkladá na rokovanie vlády SR a národnej rady SR v súlade s Plánom práce vlády SR na rok 2004.

Správa o lesnom hospodárstve v SR 2004 bola vypracovaná na základe analýz údajov štátnych a rezortných štatistických výkazov, ďalej údajov účtovného a finančného výkazníctva a výsledkov Permanentnej inventarizácie lesov na Slovensku za rok 2003, ktoré pre potreby sekcie lesníckej MP SR a užívateľskú sféru zabezpečuje Lesnícky výskumný ústav vo Zvolene a Lesoprojekt Zvolen.

V  kontexte s vývojom makroekonomickej situácie v národnom hospodárstve SR Zelená správa podáva informáciu o medziročnom vývoji lesného hospodárstva za roky 2001, 2002 a 2003 s predpokladom vývoja rozhodujúcich hospodárskych  a ekonomických ukazovateľov na rok 2004 a výhľadom na rok 2005. Zelená správa je rozdelená na súhrn a podrobné znenie.  Podrobné znenie Zelenej správy má 8 hlavných kapitol plus prílohová tabuľková časť. Kapitoly 1.-7. sa venujú postaveniu lesného hospodárstva v rámci ekonomiky SR, organizačnému a inštitucionálnemu usporiadaniu lesníctva, transformácii lesného hospodárstva, obhospodarovaniu a využívaniu lesov v SR, ekonomike lesného hospodárstva, medzinárodným aktivitám lesníctva SR ako aj lesníctvu SR v príprave na vstup do EÚ. Kapitola 8. sa venuje návrhu opatrení na realizáciu koncepčných zámerov v roku 2005. 

Zelená správa má analytický a hodnotiaci charakter a nepredpokladá finančný dopad na štátny rozpočet, rozpočty obcí alebo vyšších územných celkov. Nepredpokladá sa ani dopad na zamestnanosť alebo životné prostredie. Materiál prešiel medzirezortným pripomienkovým konaním a pripomienky jednotlivých rezortov boli vyhodnotené a zapracované do materiálu.